CELEX: 32019R0962
Language: hr
Date: 2019-06-12 00:00:00
Title: Uredba Komisije (EU) 2019/962 оd 12. lipnja 2019. o izmjeni Priloga I. Uredbi (EZ) br. 1831/2003 Europskog parlamenta i Vijeća u pogledu uvođenja dviju novih funkcionalnih skupina dodataka hrani za životinje (Tekst značajan za EGP.)

13.6.2019   
               
               
                  HR
               
               
                  Službeni list Europske unije
               
               
                  L 156/1
               
            
         UREDBA KOMISIJE (EU) 2019/962
         оd 12. lipnja 2019.
         o izmjeni Priloga I. Uredbi (EZ) br. 1831/2003 Europskog parlamenta i Vijeća u pogledu uvođenja dviju novih funkcionalnih skupina dodataka hrani za životinje
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 6. stavak 3.,
         budući da:
         
                     (1)
                  
                  
                     Uredbom (EZ) br. 1831/2003 predviđeno je razvrstavanje dodataka hrani za životinje u kategorije i funkcionalne skupine unutar tih kategorija u skladu s njihovim djelovanjima i svojstvima.
                  
               
                     (2)
                  
                  
                     Kao posljedica tehnološkog i znanstvenog razvoja postoje različite tvari koje mogu imati tehnološki učinak na hranu za životinje koji nije opisan u odnosu na već postojeće funkcionalne skupine. Stoga je primjereno uvesti novu generičku funkcionalnu skupinu unutar kategorije „tehnološki dodaci” kako bi se uključile takve tvari.
                  
               
                     (3)
                  
                  
                     Uz dobre uzgojne prakse kojima se osigurava dobrobit životinja i poštovanje odredaba o dobrobiti životinja u EU-u, znanstvene studije pokazuju da neki dodaci hrani za životinje mogu pridonijeti očuvanju dobrog fiziološkog stanja zdravih životinja, pridonijeti njihovoj dobrobiti, povoljno utjecati na njihovu otpornost na čimbenike stresa ili pridonijeti dobrobiti životinja u određenim situacijama. Budući da se glavna funkcija navedenih dodataka hrani za životinje ne može razvrstati ni u jednu od posebnih funkcionalnih skupina iz Uredbe (EZ) br. 1831/2003, primjereno je uvesti novu funkcionalnu skupinu unutar kategorije „tehnološki dodaci”. Time bi se omogućilo bolje definiranje predviđene namjene tih dodataka, utvrđivanje kriterija za ocjenjivanje učinkovitosti i postizanje pravne jasnoće za podnositelje zahtjeva.
                  
               
                     (4)
                  
                  
                     Radi uvođenja navedenih dviju novih funkcionalnih skupina Prilog I. Uredbi (EZ) br. 1831/2003 trebalo bi na odgovarajući način izmijeniti.
                  
               
                     (5)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Izmjene Uredbe (EZ) br. 1831/2003
            Prilog I. Uredbi (EZ) br. 1831/2003 mijenja se kako slijedi:
            
                        1.
                     
                     
                        u točki 1. dodaje se sljedeća točka:
                        
                                    „(o)
                                 
                                 
                                    ostali tehnološki dodaci: tvari ili, prema potrebi, mikroorganizmi koji se dodaju hrani za životinje u tehnološke svrhe i koji povoljno utječu na svojstva hrane za životinje.”
                                 
                              
                  
                        2.
                     
                     
                        u točki 4. dodaje se sljedeća točka:
                        
                                    „(e)
                                 
                                 
                                    stabilizatori fiziološkog stanja: tvari ili, prema potrebi, mikroorganizmi koji, dodani u hranu zdravih životinja, povoljno utječu na njihovo fiziološko stanje, uključujući njihovu otpornost na čimbenike stresa.”
                                 
                              
                  
         
            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. lipnja 2019.
            
               
                  Za Komisiju
               
               
                  Predsjednica
               
               Jean-Claude JUNCKER
            
         
         
            (1)  SL L 268, 18.10.2003., str. 29.